stanford-oval/wikipedia huggingface dataset:
Marvel Cinematic Universe: Viides vaihe
Elokuvat > Ant-Man and the Wasp: Quantumania (2023)

Scott Lang, Hope van Dyne, Cassie Lang, Janet van Dyne ja Hank Pym päätyvät kvanttimaailmaan ja kohtaavat Kang Valloittajan.
Ennen elokuvan julkaisua Peyton Reed ja Marvel olivat ”toiveikkaita” kolmannen elokuvan toteutumisen suhteen ja olivat keskustelleet mahdollisista tarinaelementeistä. Marraskuussa 2019 Reed sitoutui virallisesti kolmannen Ant-Man-elokuvan ohjaajaksi. Samalla Paul Ruddin ja Evangeline Lillyn vahvistettiin palaavan Scott Langin / Muurahaismiehen ja Hope van Dynen / Ampiaisen rooleihin. Huhtikuussa 2020 Jeff Loveness palkattiin käsikirjoittajaksi. Elokuvan virallinen nimi ja näyttelijät vahvistettiin joulukuussa 2020 Disneyn Investor Day -tapahtumassa. Esikuvaukset alkoivat Turkissa helmikuussa 2021, ja varsinaiset kuvaukset alkoivat heinäkuun lopulla Buckinghamshiressa. Kuvaukset päättyivät saman vuoden marraskuussa. Elokuva julkaistiin maailmanlaajuisesti Regency Village Theatressa, Los Angelesissa 6. helmikuuta 2023 ja Pohjois-Amerikassa 17. helmikuuta 2023.
Ant-Man and the Wasp: Quantumania sijoittuu vuoteen 2026. Jonathan Majors esiintyy elokuvassa Kang Valloittajan roolissa, esiinnyttyään aiemmin hänen hyväntahtoisen varianttinsa, Jäljellä olevan, roolissa Lokin ensimmäisellä tuotantokaudella. Majors näyttelee myös lukuisia Kangien Neuvostoon kuuluvia variantteja Kangista, mukaan lukien Immortusta, Rama-Tutia ja Vartijaa, elokuvan lopputekstien välissä näytetyssä kohtauksessa, sekä Victor Timelya lopputekstien jälkeen näytetyssä kohtauksessa, jossa myös Tom Hiddleston ja Owen Wilson palasivat Lokista tekemään cameoesiintymiset Lokina ja Mobius M. Mobiuksena.
Elokuvat > Guardians of the Galaxy Vol. 3 (2023)

Autettuaan avaruusolentoja ympäri galaksia Peter Quill ja Galaksin Vartijat päätyvät suorittamaan Rocketin menneisyyteen liittyvää vaarallista tehtävää, joka voi olla heidän viimeisensä yhdessä.
Huhtikuussa 2016 Kevin Feige ilmoitti, että kolmas Guardians of the Galaxy -elokuva oli kehitteillä. Vuosi myöhemmin James Gunnin ilmoitettiin palaavaan ohjaajaksi ja käsikirjoittajaksi,  mutta heinäkuussa 2018 Disney ja Marvel antoivat Gunnille potkut tämän vanhojen kontroversiaalien Twitter-julkaisujen vuoksi. Maaliskuussa 2019 Disney ja Marvel kuitenkin peruivat päätöksensä ja palkkasivat Gunnin uudelleen ohjaajaksi, vahvistaen myös aiempien elokuvien viiden päänäyttelijän paluut rooleihinsa. Kuvausten kuitenkin kerrottiin alkavan vasta, kun Gunn saisi valmiiksi työnsä DC Extended Universen elokuvan The Suicide Squad: Suicide Mission (2021) ja sen spin-off-sarjan Peacemaker (2022–) parissa. Feige vahvisti vuoden 2019 San Diego Comic-Con Internationalissa elokuvan olevan yhä kehitysvaiheessa. Kuvaukset alkoivat marraskuussa 2021 ja päättyivät seuraavan vuoden toukokuussa. Guardians of the Galaxy Vol. 3 julkaistiin maailmanlaajuisesti Pariisin Disneylandissä 22. huhtikuuta 2023 ja Pohjois-Amerikassa 5. toukokuuta 2023.
Guardians of the Galaxy Vol. 3:n tapahtumat sijoittuvat The Guardians of the Galaxy Holiday Specialin (2022) tapahtumien jälkeen. Keskustellessaan elokuvan yhteyksistä Multiversumi-saagaan Feige kertoi Vol. 3:n olevan enemmän Vartijoiden oman tarinan päätösosa, ja ettei se ole osa suurempaa maailmanrakentamista, vaikka hän silti piti sitä osana suurempaa ”palapeliä”.
Elokuvat > The Marvels (2023)

Kriiden avaama siirtymäpiste aiheuttaa Carol Danversin, Monica Rambeaun ja Kamala Khanin voimien kietoutumisen toisiinsa, ja kolmikko vaihtaa paikkoja keskenään voimiensa käytön seurauksena.
Feige vahvisti vuoden 2019 San Diego Comic-Con Internationalissa elokuvan olevan kehitteillä. Tammikuussa 2020 Megan McDonnell osallistui neuvotteluihin elokuvan käsikirjoittamisesta, mutta Fleck ja Boden eivät palanneet jatko-osan ohjaajiksi, joten Marvel Studios etsi uutta naispuolista ohjaajaa. Elokuussa 2020 Nia DaCosta palkattiin ohjaajaksi, ja hän myös osallistui elokuvan käsikirjoittamiseen yhdessä McDonnellin ja Elissa Karasikin kanssa. Elokuvan julkistettiin alun perin työnimellä Captain Marvel 2 joulukuussa 2020 Disneyn Investor Day -tapahtumassa. Second unit -kuvaukset alkoivat huhtikuussa 2021 New Jerseyssä, ja elokuvan virallinen nimi The Marvels paljastettiin toukokuussa 2021. Varsinaiset kuvaukset alkoivat elokuussa 2021 Pinewood Studiosin tiloissa Buckinghamshiressa, ja ne sijoittuivat myös Longcross Studiosin tiloihin Surreyyn, sekä Tropeaan. Elokuvaa kuvattiin myös Los Angelesissa. Kuvaukset päättyivät toukokuussa 2022. The Marvels julkaistiin maailmanlaajuisesti Las Vegasissa 7. marraskuuta 2023 ja Pohjois-Amerikassa 10. marraskuuta 2023.
Elokuvan tapahtumat sijoittuvat loppuvuodelle 2026, Disney+-sarjojen Ms. Marvel (2022) ja Secret Invasion (2023) tapahtumien jälkeen, Iman Vellanin, Saagar Shaikhin, Zenobia Shroffin ja Mohan Kapurin palatessa kyseisestä sarjasta näyttelemään Kamala Khanin / Neiti Ihmettä, Aamir Khania, Muneeba Khania ja Yusuf Khania. Lisäksi Teyonah Parris, joka näytteli aikuista Monica Rambeau’ta Disney+-sarjassa WandaVision (2021), palaa rooliinsa, Akira Akbarin näyteltyä aiemmin 11-vuotiasta Monicaa ensimmäisessä elokuvassa, minkä lisäksi Lashana Lynch, Tessa Thompson ja Hailee Steinfeld palaavat MCU-rooleihinsa Maria Rambeau’na, Valkyyriana ja Kate Bishopina. Lisäksi Kelsey Grammer näytteli lopputekstien välissä näytetyssä kohtauksessa tohtori Hank McCoyta / Petoa, näyteltyään aiemmin erillistä versiota hahmosta X-Men-elokuvasarjan elokuvissa X-Men: Viimeinen kohtaaminen (2006) ja X-Men: Days of Future Past (2014), ja Lynch näytteli Marian varianttia, joka tunnettiin omassa universumissaan Binarina.
Elokuvat > Captain America: Brave New World (2025)

Uutena Kapteeni Amerikkana toiminut Sam Wilson joutuu keskelle kansainvälistä selkkausta, ja hänen on löydettävä oikea syyllinen, ennen kuin selkkaus uhkaa muuttua sodaksi.
Huhtikuussa 2021 paljastettiin, että neljäs Captain America -elokuva on kehitteillä. Kyseinen elokuva tulee toimimaan jatkona Disney+-sarjan The Falcon and the Winter Soldier (2021) tarinalle. Sarjan parissa työskennelleet Malcolm Spellman ja Dalan Musson palkattiin elokuvan alkuperäisiksi käsikirjoittajiksi. Anthony Mackie vahvistettiin elokuussa 2021 elokuvan pääosan esittäjäksi, Sam Wilsonin / Kapteeni Amerikan roolissa. Julius Onah valittiin heinäkuussa 2022 elokuvan ohjaajaksi. Hän uudelleenkirjoitti käsikirjoituksen yhdessä Peter Glanzin ja Rob Edwardsin kanssa. Elokuva tutkii miten maailma reagoi Wilsonin ryhtymiseen uudeksi Kapteeni Amerikaksi. Myöhemmin saman kuukauden aikana elokuvan viralliseksi nimeksi paljastettiin Captain America: New World Order, mutta kesäkuussa 2023 nimeksi vaihdettiin Captain America: Brave New World. Kuvaukset aloitettiin maaliskuussa 2023, Trilith Studiosin tiloissa, Atlantassa, ja ne saatiin päätökseen saman vuoden kesäkuussa. Matthew Orton palkattiin joulukuussa uudeksi käsikirjoittajaksi uudelleenkuvauksia varten, jotka toteutettiin touko-kesäkuussa 2024. Captain America: Brave New World julkaistiin maailmanlaajuisesti 11. helmikuuta 2025 ja Pohjois-Amerikassa 14. helmikuuta 2025.
Captain America: Brave New Worldin tapahtumat alkavat marraskuusta 2026, kaksi vuotta The Falcon and the Winter Soldierin tapahtumien jälkeen, ja sijoittuvat pääosin keväälle 2027. Danny Ramirez ja Carl Lumbly palaavat The Falcon and the Winter Solderista näyttelemään Joaquin Torresia ja Isaiah Bradleyä, Tim Blake Nelsonin ja Liv Tylerin palatessa The Incredible Hulkista (2008) näyttelemään Samuel Sternsiä / Johtajaa ja Betty Rossia. Harrison Ford korvaa William Hurtin (joka kuoli vuonna 2022) Thaddeus Rossin näyttelijänä, hahmon muuttuessa elokuvan aikana Punaiseksi Hulkiksi. Lisäksi Sebastian Stan tekee elokuvassa cameoesiintymisen Bucky Barnesina. Elokuvassa esiintyvät myös Eternalsista (2021) tutun celestiaali Tiamutin jäänteet, jotka paljastuvat osaksi MCU:ta esitellyn adamantium-metallin lähteeksi.
Elokuvat > Thunderbolts* (2025)

Bucky Barnes värvää Yelena Belovan, Alexei Shostakovin, John Walkerin ja Ava Starrin auttamaan häntä uuden uhan, mutta he päätyvätkin yhdessä Antonia Dreykovin kanssa Valentina Allegra de Fontainen virittämään ansaan.
Kesäkuussa 2022 paljastettiin, että tekeillä on elokuva Ukonnuolista, entisten superroistojen muodostamasta supersankariryhmästä. Jake Schreier oli kiinnitetty ohjaajaksi ja Eric Pearson käsikirjoittajaksi. Syyskuussa 2022 paljastettiin, että edellisistä elokuvista Florence Pugh, Sebastian Stan, David Harbour, Wyatt Russell, Olga Kurylenko ja Hannah John-Kamen palaisivat näyttelemään Ukonnuolten jäseniksi ryhtyviä Yelena Belovaa, Bucky Barnesia, Alexei Shostakovia / Punavartijaa, John Walkeria / USAgenttia, Antonia Dreykovia / Urakoitsijaa ja Ava Starria / Aavetta. Lee Sung Jin liittyi maaliskuussa 2023 mukaan projektiin uudeksi uusikirjoittajaksi, ja Joanna Calo liittyi helmikuussa 2024 mukaan uudelleenkirjoittamaan käsikirjoitusta. Kuvaukset aloitettiin Trilith Studiosin ja Atlanta Metro Studiosin tiloissa, Atlantassa, helmikuussa 2024, ja nie sijoittuivat myös Utahiin ja New Yorkin osavaltioon. Kuvaukset saatiin päätökseen kesäkuussa 2024. Thunderbolts* saa ensi-iltansa 2. toukokuuta 2025.
Julia Louis-Dreyfus palaa MCU:sta tuttuun rooliinsa Valentina Allegra de Fontainena. Laurence Fishburne ja Rachel Weisz palaavat MCU-rooleihinsa Bill Fosterina ja Melina Vostokoffina.
Televisiosarjat

| Sarja | Tuotantokausi | Tuotantokausi | Jaksot | Alkuperäinen julkaisu> Alkoi | Alkuperäinen julkaisu> Päättyi | Alkuperäinen julkaisu> Verkko | Pääkäsikirjoittaja / showrunner | Ohjaaja(t) | Status |
| --- | --- | --- | --- | --- | --- | --- | --- | --- | --- |
| Secret Invasion |  | 1 | 6 | 2023-6-2121. kesäkuuta 2023 | 2023-7-2626. heinäkuuta 2023 | Disney+ | Kyle Bradstreet | Ali Selim  | Julkaistu |
| Loki |  | 2 | 6 | 2023-10-55. lokakuuta 2023 | 2023-11-99. marraskuuta 2023 | Disney+ | Eric Martin | Justin Benson, Aaron Moorhead, Dan DeLeeuw ja Kasra Farahani | Julkaistu |
| What If...? |  | 2 | 9 | 2023-12-2222. joulukuuta 2023 | 2023-12-3030. joulukuuta 2023 | Disney+ | A. C. Bradley | Stephan Franck ja Bryan Andrews | Julkaistu |
| What If...? |  | 3 | 8 | 2024-12-2222. joulukuuta 2024 | 2024-12-2929. joulukuuta 2024 | Disney+ | Matthew Chauncey | Stephan Franck ja Bryan Andrews | Julkaistu |
| Echo |  | 1 | 5 | 2024-1-99. tammikuuta 2024 | 2024-1-99. tammikuuta 2024 | Disney+ ja Hulu | Marion Dayre ja Amy Rardin | Sydney Freeland ja Catriona McKenzie | Julkaistu |
| Agatha All Along |  | 1 | 9 | 2024-9-1818. syyskuuta 2024 | 2024-10-3030. lokakuuta 2024   | Disney+ | Jac Schaeffer | Jac Schaeffer, Gandja Monteiro ja Rachel Goldberg | Julkaistu |
| Your Friendly Neighborhood Spider-Man |  | 1 | 10 | 2025-1-2929. tammikuuta 2025 | 2025-2-1919. helmikuuta 2025 | Disney+ | Jeff Trammell | Mel Zwyer, Liza Singer ja Stuart Livingston | Julkaistu |
| Daredevil: Born Again |  | 1 | 9 | 2025-3-44. maaliskuuta 2025 | 2025-4-1515. huhtikuuta 2025 | Disney+ | Dario Scardapane | Justin Benson, Aaron Moorhead, Michael Cuesta, Jeffrey Nachmanoff ja David Boyd  | Suoratoistossa |
| Ironheart |  | 1 | 6 | 2025-6-2424. kesäkuuta 2025 | Ei tiedossa | Disney+ | Chinaka Hodge | Sam Bailey ja Angela Barnes | Jälkituotannossa |
Televisiosarjat > Secret Invasion (2023)

Nick Furyn ja Taloksen on pysäytettävä skrullit, jotka ovat muodonmuutoskyvyillään soluttautuneet ihmiskunnan keskuuteen.
Syyskuussa 2020 paljastettiin, että Nick Furyyn keskittyvä Disney+-sarja oli kehitteillä, Samuel L. Jacksonin tullessa palaamaan rooliinsa ja Kyle Bradstreetin tullessa toimimaan sarjan pääkäsikirjoittajana ja vastaavana tuottajana. Joulukuussa 2020 Disneyn Investor Day -tapahtumassa sarjan viralliseksi nimeksi paljastettiin Secret Invasion, perustuen sarjakuvatarinaan Salainen invaasio, ja Ben Mendelsohnin paljastettiin palaavan MCU-elokuvista skrullikenraali Taloksen rooliin. Kuvaukset alkoivat Lontoossa syyskuussa 2021, Ali Selimin ohjatessa sarjan jaksot. Kuvaukset sijoittuivat myös West Yorkshireen ja Liverpooliin ennen kuin ne saatiin päätökseen huhtikuussa 2022. Secret Invasion koostuu kuudesta jaksosta, joista ensimmäinen julkaistiin 21. kesäkuuta 2023 ja loput viikoittain 26. heinäkuuta 2023 asti.
Secret Invasionin tapahtumat sijoittuvat vuoden 2026 lopulle, yli 30 vuotta Captain Marvelin tapahtumien jälkeen. Don Cheadle, Cobie Smulders, Martin Freeman ja O-T Fagbenle palaavat aiemmista MCU-medioista tuttuihin rooleihinsa James ”Rhodey” Rhodesina, Maria Hillinä, Everett Rossina, sekä Rick Masonina. Emilia Clarke näyttelee sarjassa aikuista versiota Taloksen tyttärestä, G’iahista, joka oli vielä lapsi esiintyessään elokuvassa Captain Marvel (2019), näyttelijöinään Auden L. Ophuls ja Harriet L. Ophuls. Charlotte Baker ja Kate Braithwaite näyttelevät sarjassa Sorenia, Taloksen vaimoa, jota Sharon Blynn näytteli Captain Marvelissa ja Spider-Man: Far From Homessa (2019).
Televisiosarjat > Loki kausi 2 (2023)

Loki, Mobius M. Mobius ja metsästäjä B-15 käyvät taisteluun Aikavarianssiviraston (AVV) sydämestä ja etsivät kadoksissa olevia Sylvietä, Ravonna Renslayeriä ja Neiti Minuuttia.
Lokin ensimmäinen tuotantokausi koostui kuudesta jaksosta, joista ensimmäinen julkaistiin 9. kesäkuuta 2021 ja loput viikoittain 14. heinäkuuta 2021 asti. Toisen tuotantokauden kehitystyö alkoi marraskuussa 2020. Kyseinen tuotantokausi vahvistettiin virallisesti heinäkuussa 2021, Tom Hiddlestonin palatessa Lokin rooliin. Helmikuussa 2022 Eric Martin valittiin sarjan uudeksi pääkäsikirjoittajaksi, Waldronin jatkaessa kuitenkin yhä yhtenä sarjan vastaavista tuottajista. Kuvaukset alkoivat kesäkuussa 2022, Pinewood Studiosin tiloissa, Iso-Britannissa, Justin Bensonin, Aaron Moorheadin, Dan DeLeeuw’n ja Kasra Farahanin ohjatessa sarjan jaksot. Kuvaukset saatiin päätökseen lokakuussa. Lokin toinen tuotantokausi koostuu kuudesta jaksosta, joista ensimmäinen julkaistiin 5. lokakuuta 2023 ja loput viikoittain 9. marraskuuta 2023 asti.
Toisen tuotantokauden tapahtumat alkavat heti ensimmäisen tuotantokauden päätösjakson tapahtumien jälkeen, sijoittuen ajan ja avaruuden ulkopuolelle, vaikka jotkut tapahtumat sijoittuvat menneisyyteen, nykyisyyteen ja tulevaisuuteen. Jonathan Majors palaa Ant-Man and the Wasp: Quantumaniasta näyttelemään Victor Timelya.
Televisiosarjat > What If...? kaudet 2 ja 3 (2023–2024)

Multiversumin Vartijoiden perustamisen jälkeen, Seuraaja jatkaa vaihtoehtoisten universumien ja niiden sankarien tutkimista. Mutta myöhemmin hän alkaa yhä enemmän puuttua multiversumin asioihin, ja lopulta toiset Seuraajat ottavat tavoitteekseen rankaista häntä siitä.
What If...?:n ensimmäinen tuotantokausi koostui yhdeksästä jaksosta, joista ensimmäinen julkaistiin 11. elokuuta 2021 ja loput viikoittain 6. lokakuuta 2021 asti. Marvel Studios Animation oli jo joulukuussa 2019 alkanut toteuttaa sarjalle toista tuotantokautta, kun taas heinäkuussa 2022 vahvistettiin, että sarjalle oli myös tekeillä kolmas tuotantokausi. A. C. Bradley palasi pääkäiskirjoittajaksi toiselle tuotantokaudelle, kun taas sarjan story editorin, Matthew Chaunceyn, paljastettiin joulukuussa 2023 toimivan kolmannen kauden pääkäsikirjoittajana. Bryan Andrews palasi molempien tuotantokausien ajaksi sarjan pääohjaajaksi, Stephan Franckin ohjatessa myös jaksoja molemmille tuotantokausille, ja Jeffrey Wrightin palatessa sarjan kertojana toimivan Seuraajan ääneksi. Toinen tuotantokausi koostuu yhdeksästä jaksosta, jotka julkaistiin päivittäin 22. joulukuuta 2023 alkaen ja 30. joulukuuta 2023 asti. Kolmas tuotantokausi taas koostuu kahdeksasta jaksosta, jotka julkaistiin 22. joulukuuta 2024 alkaen ja 29. joulukuuta 2024 asti.
Toisen tuotantokauden päätösjaksossa nähtiin multiversumi samassa puun kaltaisessa muodossa, johon se muotoiltiin Lokin toisen tuotantokauden päätösjaksossa. Monet elokuvien näyttelijöistä palasivat ääninäyttelemään hahmojaan.
Televisiosarjat > Echo (2024)

Maya Lopez on palannut entiseen kotiinsa Tamahaan, Oklahomaan, missä hänen on kohdattava uudelleen menneisyytensä ja perheensä.
Hawkeyelle (2021) alettiin jo maaliskuussa 2021 toteuttaa Alaqua Coxin näyttelemään Maya Lopeziin / Kaikuun spin-off -sarjaa. Echo julkistettiin virallisesti Disney+-päivänä, marraskuussa 2021, jolloin paljastettiin, että Marion Dayre toimii sarjan pääkäsikirjoittajana. Amy Rardin toimii sarjan toisena pääkäsikirjoittajana Dayren ohella. Kuvaukset alkoivat huhtikuussa 2022, ja sijoittuvivat Atlantan metropolialueelle, Social Circleen, sekä Grantvilleen, Georgiaan, ennen kuin ne saatiin päätökseen elokuussa 2022. Sydney Freelandin ja Catriona McKenzien ohjatessa sarjan jaksot. Echo koostuu viidestä jaksosta, jotka julkaistiin sekä Disney+:aan että Huluun 9. tammikuuta 2024. Hulussa se oli katsottavissa vain 9. huhtikuuta 2024 asti. Sarja on myös ensimmäinen ”Marvel Spotlight” -sarjoista.
Echon tapahtumat sijoittuvat viisi kuukautta Hawkeyen tapahtumien jälkeen, toukokuulle 2025, ja johdattavat Daredevil: Born Againin tapahtumiin. Zahn McClarnon palaa Hawkeyesta William Lopezin rooliin, minkä lisäksi Vincent D’Onofrio ja Charlie Cox palaavat aiemmista MCU-medioista näyttelemään Wilson Fiskiä / Kingpiniä ja Matt Murdockia / Daredeviliä. Jeremy Renner esiintyy sarjassa Clint Bartonina / Haukansilmänä / Roninina Hawkeyesta otetun arkistokuvamateriaalin kautta, kun taas Richie Palmer, Sr. ja Mary Louise Gemmill ääninäyttelevät takaumakohtauksessa Fiskin vanhempia, Bill ja Marlene Fiskiä, korvaten Domenick Lombardozzin ja Angela Reedin, jotka näyttelivät heitä Daredevilin (2015–2018) takaumakohtauksissa.
Televisiosarjat > Agatha All Along (2024)

Westview’ssä elänyt Agatha Harkness saa muistinsa takaisin, ja päätyy erään goottiteinin sekä oman noitapiriin avulla yrittämään selviytyä Noitien tiestä ja saamaan voimansa takaisin.
WandaVisionille alettiin lokakuussa 2021 toteuttaa Kathryn Hahnin näyttelemään Agatha Harknessiin keskittyvää spin-offia, Jac Schaefferin palatessa pääkäsikirjoittajaksi ja vastaavaksi tuottajaksi. Heinäkuussa 2024 alkaen, Schaefferiin kuitenkin viitattiin pääkäsikirjoittajan sijasta sarjan showrunnerina. Sarjan julkistettiin alun perin vuoden 2021 Disney+-päivänä nimellä Agatha: House of Harkness, kunnes sen nimeä muutettiin useita kertoja. Sarjan lopulliseksi nimeksi paljastui Agatha All Along. Kuvaukset alkoivat Trilith Studiosin tiloissa tammikuussa 2023, Schaefferin, Gandja Monteiron ja Rachel Goldbergin ohjatessa sarjan jaksot, ennen kuin ne saatiin päätökseen toukokuussa 2023. Agatha All Along koostuu yhdeksästä jaksosta, joista kaksi ensimmäistä julkaistiin 18. syyskuuta 2024 ja loput viikottain, lukuun ottamatta kahta viimeistä jaksoa, jotka molemmat julkaistiin 30. lokakuuta 2024. Sarjan on myös tarkoitus olla kolmas osa trilogiaa, johon kuuluvat myös WandaVision sekä Vision Quest, jossa Paul Bettany palaa WandaVisionista näyttelemään Valkoista Visionia ja joka tullaan julkaisemaan vuonna 2026, osana MCU:n kuudetta vaihetta.
Agatha All Along sijoittuu vuoteen 2026, kolme vuotta WandaVisionin tapahtumien jälkeen. Joe Locke näyttelee goottiteini William Kaplania, joka kehoon oli asettunut Billy Maximoffin sielu, jota Julian Hilliard näytteli aiemmin WandaVisionissa sekä elokuvassa Doctor Strange in the Multiverse of Madness (2022). Lisäksi Emma Caulfield Ford, Debra Jo Rupp, David Payton, David Lengel, Asif Ali, Amos Glick ja Kate Forbes palaavat WandaVisionista Sarah Proctorin, Sharon Davisin, Harold Proctorin, Abilash Tandonin, pizzalähetin ja Evanora Harknessin rooleihin.
Televisiosarjat > Your Friendly Neighborhood Spider-Man kausi 1 (2025)

Vaihtoehtoisessa universumissa, Peter Parker on juuri saanut hämähäkkivoimat ja opettelee niiden käyttöä Norman Osbornin opastamana.
Sarja julkistettiin virallisesti Disney+-päivänä, marraskuussa 2021, nimellä Spider-Man: Freshman Year, Jeff Trammellin toimiessa sarjan showrunnerina, pääkäsikirjoittajana ja vastaavana tuottajana. Sarjan tyyli muistuttaa varhaisia The Amazing Spider-Man -sarjakuvia. Mel Zwyer, Liza Singer ja Stuart Livingston taas ovat sarjan ohjaajat. Hudson Thames ääninäyttelee Peter Parkeria / Hämähäkkimiestä, tehtyään niin aiemmin myös sarjassa What If...?. Joulukuussa 2023, sarjan nimeksi muutettiin Your Friendly Neighborhood Spider-Man. Your Friendly Neighborhood Spider-Manin ensimmäinen tuotantokausi koostuu kymmenestä jaksosta, jotka julkaistiin ryhmissä 29. tammikuuta 2025 alkaen ja 19. helmikuuta 2025 asti. Lisäksi sarjalle on tekeillä sekä toinen tuotantokausi, joka julkistettiin alun perin nimellä Spider-Man: Sophomore Year, että kolmas tuotantokausi.
Your Friendly Neighborhood Spider-Man sijoittuu vaihtoehtoiseen universumiin, jossa Norman Osbornista tuli Peter Parkerin mentori Tony Starkin sijasta, ennen ja jälkeen Captain America: Civil Warin (2016) tapahtumien. Charlie Cox ja Zach Cherry ääninäyttelevät omia MCU-hahmojaan: Matt Murdockia / Daredeviliä ja Kleviä. Muista aiemmissa MCU-medioissa esiintyneistä hahmoista sarjassa esiintyvät May Parker (ääninäyttelijänä (Kari Wahlgren), Stephen Strange / Tohtori Outo (ääninäyttelijänä Robin Atkin Downes), Otto Octavius (Hugh Dancy), Mac Gargan / Skorpioni (Jonathan Medina), Stark (Mick Wingert) sekä Thaddeus Ross (Travis Willingham). Sarjassa esiintyy myös Marvel Televisionin sarjasta Runaways (2017–2019) tuttu Nico Minoru, jota ääninäyttelee Grace Song.
Televisiosarjat > Daredevil: Born Again kausi 1 (2025)

Justin Benson ja Aaron Moorhead,  toisen tuotantokauden sekä  ohjaajatiimien johtajat.
Matt Murdock taistelee oikeuden puolesta asianajajana, samaan kun Wilson Fisk tulee valituksi New Yorkin pormestariksi, minkä johdosta heidän entiset identiteettinsä päätyvät jälleen taistelemaan toisiaan vastaan.
Maaliskuussa 2022 paljastettiin, että uusi Daredevil-sarja oli suunnitteilla, kun Disney oli saanut takaisin Netflixiltä Marvel Televisionin sarjan Daredevil oikeudet, ja julkaissut sen Disney+:aan. Toukokuussa Matt Corman ja Chris Ord olivat kiinnitetty pääkäsikirjoittajiksi ja sarjan vastaaviksi tuottajiksi. Sarja julkistettiin virallisesti vuoden 2022 San Diego Comic-Con Internationalissa ja Charlie Coxin vahvistettiin palaavan Matt Murdockin / Daredevilin rooliin. Tuotanto keskeytettiin kesäkuussa käsikirjoittajien lakon vuoksi, jolloin alle puolet sarjan jaksoista oli saatu kuvattua. Syyskuun 2023 lopulla, Marvel Studios päätti tehdä isoja luovia muutoksia sarjaan, erottaen Cormanin ja Ordin pääkäsikirjoittajien paikalta sekä erottaen ne ohjaajat, jotka eivät olleet vielä ohjanneet kaikkia jaksojaan. Osa jo kuvatuista elementeistä päätettiin kuitenkin pitää sarjassa. Michael Cuesta, Jeffrey Nachmanoff ja David Boyd toimivat yhä sarjan kreditoituina ohjaajina. Lokakuussa, Dario Scardapane palkattiin showrunneriksi, jatkaen jo kuvattujen jaksojen työstämistä sekä uusien jaksojen työstämistä Justin Bensonin ja Aaron Moorheadin kanssa, jotka valittiin ohjaamaan sarjan loput jaksot. Kuvaukset jatkuivat jälleen tammikuussa 2024, ja ne saatiin päätökseen huhtikuussa. Daredevil: Born Againin ensimmäinen tuotantokausi koostuu yhdeksästä jaksosta, jotka julkaistiin 4. maaliskuuta 2025 alkaen. Sarjan toinen tuotantokausi tullaan julkaisemaan keväällä 2026, osana MCU:n kuudetta vaihetta.
Daredevil: Born Again sijoittuu aikaan Echon tapahtumien jälkeen, ensimmäisen jakson prologin sijoittuessa vuoden 2025 lopulle, ennen kuin hypätään vuoden 2026 lopulle, mistä sarjan tapahtuman jatkuvat vuoden 2027 alkuun. Lisäksi Vincent D’Onofrio, Mohan Kapur ja Tony Dalton palaavat aiemmista MCU-medioista näyttelemään Wilson Fiskiä / Kingpiniä, Yusuf Khania ja Jack Duquesneä, Deborah Ann Wollin, Elden Hensonin, Wilson Bethelin, Ayelet Zurerin, Jon Bernthalin ja Susan Varonin palatessa Marvelin Netflix-sarjoista näyttelemään Karen Pagea, Foggy Nelsonia, Benjamin ”Dex” Poindexteriä, Vanessa Marianna-Fiskiä, Frank Castlea / Tuomaria ja Josieta.